USA föderaalkohtunik John D. Bates otsustas, et president Donald Trumpi administratsiooni algatus tühistada illegaalselt lapsena Ühendriikidesse saabunud inimesi kaitsev programm (DACA) on ebaseaduslik.
Bates ütles Washingtonis, et Trumpi otsusel lõpetada DACA pole vettpidavaid põhjendusi ning see on seetõttu ebaseaduslik. Ta andis administratsioonile korralduse programmiga jätkata, vahendas Washington Post.
Samas andis kohtunik sisejulgeolekuministeeriumile 90 päeva aega, et nad programmi lõpetamiseks rohkem selgitusi annaksid.
Bates on kolmas kohtunik, kes on pidanud Trumpi administratsiooni soovi DACA lõpetada ebaseaduslikuks. Varem on sellise otsuse teinud ka California ja New Yorgi föderaalkohtunik.
Viis aastat tagasi president Barack Obama kehtestatud DACA alusel saavad umbes 690 000 lapsena ilma dokumentideta USA-sse toodud inimest kaheaastase tööloa ning kaitse väljasaatmise eest.
Otsuse lõpetada DACA programm tegi Trumpi administratsioon mullu septembris. Justiitsminister Jeff Sessions ütles toona, et Obama kehtestatud amnestia oli põhiseadusevastane ja jättis tööta sajad tuhanded inimesed.
Toimetaja: Karin Koppel